CELEX: 32014D0826
Language: et
Date: 2014-11-10 00:00:00
Title: 2014/826/EL: Nõukogu otsus, 10. november 2014 , millega määratakse kindlaks Rahvusvahelise Mereorganisatsiooni meresõiduohutuse komitee 94. istungjärgul Euroopa Liidu nimel võetav seisukoht seoses 2011. aasta laiendatud kontrolli programmi koodeksi muudatuste vastuvõtmisega

22.11.2014   
            
            
               ET
            
            
               Euroopa Liidu Teataja
            
            
               L 335/17
            
         NÕUKOGU OTSUS,
   10. november 2014,
   millega määratakse kindlaks Rahvusvahelise Mereorganisatsiooni meresõiduohutuse komitee 94. istungjärgul Euroopa Liidu nimel võetav seisukoht seoses 2011. aasta laiendatud kontrolli programmi koodeksi muudatuste vastuvõtmisega
   
      (2014/826/EL)
   
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 100 lõiget 2 ja artikli 218 lõiget 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Liidu tegevuse eesmärk meretranspordi sektoris peaks olema suurendada meresõiduohutust.
            
         
               (2)
            
            
               IMO meresõiduohutuse komitee kiitis oma 93. istungjärgul heaks 2011. aasta laiendatud kontrolli programmi koodeksi muudatused. Eeldatavasti peaks meresõiduohutuse komitee kõnealused muudatused vastu võtma oma 94. istungjärgul, mis toimub 2014. aasta novembris.
            
         
               (3)
            
            
               2011. aasta laiendatud kontrolli programmi koodeksi muudatused viivad koodeksi kooskõlla klassifikatsiooniühingute tavadega ja võimaldavad teatavatel tingimustel lastitanki hüdrostaatilist katsetamist laeva meeskonna poolt kapteni juhtimisel, selmet teha seda inspektori juuresolekul.
            
         
               (4)
            
            
               Euroopa Parlamendi ja nõukogu määruse (EL) nr 530/2012 (1) artiklitega 5 ja 6 nähakse ette kohustuslik IMO seisukorra hindamise kava kohaldamine. IMO seisukorra hindamise kava on täiendatud IMO assamblee poolt resolutsiooniga A.1049(27) vastu võetud 2011. aasta laiendatud kontrolli programmi koodeksiga. 2011. aasta laiendatud kontrolli programmi koodeksi B lisa B osa käsitleb muude kui topeltpõhja ja -parrastega naftatankerite ülevaatuste käigus tehtavaid kontrolle ja sätestab üksikasjalikuma kontrollimise viisi. Seetõttu kohalduvad kõik 2011. aasta laiendatud kontrolli programmi koodeksi muudatused, niivõrd kui need puudutavad üle 15 aasta vanuseid ühekordse põhja ja parrastega naftatankereid, automaatselt määruse (EL) nr 530/2012 kaudu.
            
         
               (5)
            
            
               Liit ei ole IMO liige ega asjaomaste konventsioonide või koodeksite osaline. Seepärast on vajalik, et nõukogu volitaks liikmesriike väljendama liidu seisukohta ja esitama oma nõusoleku, et 2011. aasta laiendatud kontrolli programmi koodeksi muudatused on nende suhtes siduvad,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liidu seisukoht IMO meresõiduohutuse komitee 94. istungjärgul on määruse (EL) nr 530/2012 artiklite 5 ja 6 eesmärki silmas pidades nõustuda sellega, et võetakse vastu 2011. aasta laiendatud kontrolli programmi koodeksi muudatused, mis on esitatud IMO dokumendi MSC 93/22/Add.3 22. lisa B lisa B osas.
   2.   Lõikes 1 sätestatud liidu seisukohta väljendavad IMOsse kuuluvad liikmesriigid, tegutsedes ühiselt liidu huvides.
   3.   Käesoleva seisukoha vormilistes ja väikestes muudatustes võidakse kokku leppida ilma kõnealust seisukohta muutmata.
   Artikkel 2
   Liikmesriike volitatakse andma liidu huvides oma nõusolek, et artikli 1 lõikes 1 osutatud muudatused on nende suhtes siduvad.
   Artikkel 3
   Käesolev otsus on adresseeritud liikmesriikidele.
   
      Brüssel, 10. november 2014
      
         
            Nõukogu nimel
         
         
            eesistuja
         
         M. MARTINA
      
   
   
      (1)  Euroopa Parlamendi ja nõukogu 13. juuni 2012. aasta määrus (EÜ) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul (ELT L 172, 30.6.2012, lk 3).